
1.  GENERELLE OPPLYSNINGER

Regnskapsblanketten med veileder er utarbeidet med hjemmel i ”Lov om apotek nr. 39” (apotekloven) av 2. juni 2000, § 5-5 jfr. ”Forskrift om apotek nr. 178” (apotekforskriften) av 26. februar 2001, § 28 om bokføringsplikt. Det vises også til kontoplan for apotek av 24. februar 2003 som gjelder fra og med regnskapsåret 2002 (med utgangspunkt i ny norsk standard NS 4102).

Av ovennevnte forskrift, § 28 ”Bokføringsplikt” fremgår at:

For apotekenes bokføring og regnskaper skal gjelde de samme regler som til enhver tid gjelder i henhold til regnskapslovgivningen. De unntak fra regnskaps-plikten som følger av regnskapsloven § 1-2 kommer ikke til anvendelse på apotek.  


I tillegg til reglene i første ledd skal apotekenes regnskaper settes opp og føres i samsvar med en kontoplan for apotek fastsatt av Statens legemiddelverk.
Av ovennevnte forskrift, § 29 ”Apotekkonsesjonærens plikter” fremgår at:

Apotekkonsesjonæren skal påse at årsregnskapet revideres og attesteres av minst én registrert revisor eller statsautorisert revisor og at revisorlovgivningen følges. Statens legemiddelverk kan samtykke i at andre med tilsvarende kompetanse reviderer og attesterer årsregnskapet. De unntak fra revisjonsplikten som følger av revisorloven § 2-1, kommer ikke til anvendelse på apotek.

Hvert år innen 1. mars skal apotekkonsesjonæren fylle ut og sende inn til Statens legemiddelverk utdrag av apotekets regnskap på fastsatt blankett. Apotekkonsesjonær som gir avkall på apotekkonsesjon i løpet av året, skal sende inn utdraget av regnskapet innen tre måneder etter at apotekkonsesjonen har falt bort.
Fristen for innlevering av årsregnskap for regnskapsåret 2005 er satt til
1.mars 2006, jfr. for øvrig ”Forskrift om apotek nr. 178” (apotekforskriften) av 26. februar 2001, § 29 ”Apotekkonsesjonærens plikter”. 

Ved innlevering av årsregnskap etter denne fristen vil Statens legemiddelverk iligne apoteket en løpende mulkt for hver dag som går til årsoppgavene foreligger hos Statens legemiddelverk, jfr. ”Lov om apotek nr. 39” (apotekloven) av 2. juni 2000, 
§ 9-4 Tvangsmulkt.

For informasjon om Statens legemiddelverk og gjeldende regelverk se www.legemiddelverket.no under apotek og grossist/apotekøkonomi/årsregnskap, hvor statistikkskjema, driftsstøtteskjema, tilhørende veiledere og kontoplan er tilgjengelig. 
2. RUTINER FOR ELEKTRONISK LAGRING OG OVERSENDELSE AV FILER TIL STATENS LEGEMIDDELVERK

Vær oppmerksom på at regnskapsblankettene (excel-arkene) kan inneholde makroer som må aksepteres for å kunne lastes ned og lagres. Kontakt virksomhetens system-ansvarlig ved eventuelle problemer. 

Regnskapsblanketten lastes ned elektronisk fra ovennevnte internettadresse og lagres under egnet katalog på apotekers/regnskapsførers datamaskin. Ved føring av regnskap for det enkelte apotek hentes filen opp fra katalogen, og fylles inn med fullstendige data i forhold til de data som etterspørres. 

Korrekt lagring av data skjer ved å trykke på LAGRE-knappen øverst i første ark ”Informasjon” i regnearket. At lagring har skjedd kan sjekkes ved at navnet i vindus-tittel øverst på skjermen har skiftet navn til et 11-sifret tall (tallet hentes automatisk fra data som fylles inn på side 2 i skjemaet). Tallet tilsvarer apotekkonsesjonærens identifikasjonsnummer (AK-ID) etterfulgt av gjeldende årstall. 
Så snart den ferdig utfylte regnskapsblanketten er blitt lagret som anvist ovenfor (med lagreknappen), vil den nye elektroniske filen bli liggende i samme katalog som den opprinnelige malen. Apoteker/regnskapsfører sender så den utfylte excel-filen (eller flere) som vedlegg på e-post til apotekregnskap@legemiddelverket.no 
Regnskapsblanketten skal imidlertid ikke sendes før apoteker har sikret seg at revisor har sendt inn attestert regnskapsblankett (samme skjema) til Statens legemiddelverk.

Regnskapsblanketten skal altså ikke sendes elektronisk til Statens legemiddel-verk før den i papirversjon er blitt attestert av revisor. 

Anbefalt prosedyre er følgende:
Apoteker/regnskapsfører tar en utskrift av den lagrede regnskapsblanketten (etter å trykket på lagreknappen), undertegner selv og oversender deretter denne til revisor for attestering. Revisor sender så papirversjonen av regnskapsblanketten med de to under-skriftene videre til Statens legemiddelverk, med kopi til apoteker/regnskapsfører, slik at denne endelig kan overføre excel-filen elektronisk til Statens legemiddelverk. 

Viktig for overføring av data til databasen
Alle feltene i regnskapsblanketten (i arkene ”Informasjon” og ”Regnskap”  
SKAL fylles ut. Fyll ut eventuelle tomme felt med tallet ”0”.  

3. VEILEDNING FOR REGNSKAPSBLANKETT TIL STATISTIKK FOR 

APOTEK - POST 1.001-3.002 
For nærmere spesifikasjon av de enkelte poster i den forenklede regnskapsblanketten, se detaljer i ”Veileder for utfylling av regnskapsblankett ved søknad om driftsstøtte for apotek” på www.legemiddelverket.no under apotek og grossist/apotekøkonomi/driftsstøtte
..
Post 1.001 til 1.009 er selvforklarende. 

Husk at det er sammenheng mellom driftsperiode og apotekkonsesjonsnummer 
(AK-ID). Ved eierskifte får ny eier tildelt en ny AK-ID. Apoteket har fått tildelt en særegen AK-ID i forbindelse med tildeling av apotekkonsesjon. Det er viktig at korrekt AK-ID benyttes ved innsending av regnskapsblankett. Nummeret kan sjekkes opp av apoteker i vår database på www.legemiddelverket.no under apotek og grossist/oversikt over landets apotek.  
Post 1.010
Her fylles inn samlet antall årsverk som har blitt nedlagt i apoteket i løpet av regnskapsåret. Et årsverk er stipulert til 1800 timer (hele timer)
Post 1.011
Her føres totalt apotekareal i m2 (skriv bare tall, uten desimal)
Post 1.012
Her føres kjedetilknytning, dvs. kjedens fulle navn, uavhengig av om apoteket er eid av eller bare tilknyttet kjede i egenskap av franchise el.l.  

Post 1.013
Her føres hvorvidt apoteket som skjemaet gjelder for er et hovedapotek (skriv H), et filialapotek (skriv F) eller et vaktapotek (skriv V).
Post 1.014
Her føres hvorvidt apoteket er organisert som et enkeltmannsforetak, A/S, avdeling under A/S, eller annen organisasjonsform

Post 2.001-2  Her føres navn på kontaktperson for regnskapsblankett samt dennes
                      telefonnummer og e-postadresse

Post 3.001-2  Her føres verdi av omsatte handelsvarer og naturlegemidler og verdi av 
                      omsatte reseptfrie legemidler. (Før opp hele tusen kroner: 10 000 = 10)
4.  REGNSKAPSUTDRAG - RESULTATREGNSKAP

Det gjøres oppmerksom på endringer gjort gjeldende f.o.m. regnskapsåret 2003 som videreføres for regnskapsåret 2005. Endringene gjelder allokering av overheadkostnader, henføring av inntekter/gevinster/rabatter på kjøp av varer og tjenester, og avskrivninger av immaterielle eiendeler (goodwill etc.), jfr. henholdsvis postene B5 og D2, A5 og I. 

Alle beløp skal avrundes til nærmeste tusen kroner og føres inn i tusen kroner. 
Kroner 200 000 skal således føres inn som 200. 

Husk å benytte korrekte fortegn som anvist i veilederen ved utfylling, jfr. kommen-tarer under postene A.1 06, A3, E og G.
Post A Driftsinntekter inkl. omsetningsoppgave

Driftsinntektene utgjøres av postene A1 + A2 + A3 + A4.  

Andre inntekter som renter og andre finansinntekter, føres opp under post D.1.  Ekstraordinære inntekter som gevinst ved salg av eiendeler føres under post E. 

Det forutsettes at alle vareleveranser i driftsperioden er blitt bokført som salg i ved-kommende driftsperiode selv om oppgjøret ikke har funnet sted i perioden.

Alt salg ved apoteket skal føres opp i årsregnskapet/Regnskapsblanketten eksklusiv merverdiavgift.

Post A.1 03 Kredittsalg Rikstrygdeverket og

Post A.1 04 Annet kredittsalg 

Det er viktig av statistikkhensyn at post A.1 03 Kredittsalg Rikstrygdeverket og post A.1 04 Annet kredittsalg blir ført hver for seg.

Post A.1 06 Gitte salgsrabatter
Statens legemiddelverk må i forbindelse med en vurdering av vareforbruket ha opplysninger om de rabatter apoteket har gitt sine kunder. Rabattene forutsettes enten registrert løpende, eller de kan bli trukket ut fra fakturaene ved årsoppgjøret.

Dersom det ytes rabatter føres beløpet med minus (-) fortegn.
Post A.3 Netto salgsinntektsreduksjoner, utlegg inkl. i salgsprisen

Denne posten skal kun inneholde apotekets utlegg til frakt, provisjon m.v. som er inkludert i salgsprisen og som blir betalt av kunden. Dette gjelder f.eks. håndkjøps-preparater, veterinærmedisin, og eventuelt forsendelser til leger, legesenter e.l. Salgsinntektsreduksjonene er normalt en utgift og føres med minus (-) fortegn.
Post A.5 Andre driftsinntekter
Det må påses at utgående merverdiavgift (konto nr. 270) vedrørende de inntekter som her er ført, er fratrukket. 

Inntekter/gevinster/rabatter på kjøp av varer og tjenester skal henføres til det enkelte apotek enten dette opparbeides i apotek eller i annen del av virksomheten apoteket er tilknyttet og fordeles etter andel av samlet innkjøp på lik linje som overheadkostnader fordeles.

Post B Driftskostnader 

Driftskostnadene utgjøres av postene B1 + B2 + B3 + B4 + B5.  

For nærmere spesifikasjon av poster under post B Driftskostnader, se ”Veileder for utfylling av regnskapsblankett ved søknad om driftsstøtte for apotek” under ”apotek” på  www.legemiddelverket.no.

Post B.1 Vareforbruk

Vareforbruket fremkommer slik:




Varebeholdning ved periodens start 

+  
Varekjøp for året eksklusive merverdiavgift og rabatter

 -
Varebeholdning ved periodens slutt

=
Vareforbruk ekskl. LMA

+
Legemiddelavgift (Merk ny konto 480 til Legemiddelavgift)



=
Vareforbruk inkl. LMA

Post B.2 Personalkostnader

Her føres alle kostnader forbundet med apotekets ansatte og innleide arbeidskraft, driftskonsesjonær samt refusjoner på disse. Også lønn, leiekostnader til daglig leder/apoteker dersom det er utbetalt noen form for godtgjørelse. Det skal ikke føres privatuttak/personlig skatt i enkeltmannsforetak til innehaver.

Post B.3 Ordinære avskrivninger på varige driftsmidler 
Statens legemiddelverk krever lineære avskrivninger i regnskapsblanketten.  Avskrivningssatsene er: 
	Varebil

	20%

	Alarm/Elektronisk utstyr
	20%

	Bygningsmessige anlegg, inventar og utstyr
	10%

	Immaterielle verdier, goodwill og lignende.
	10%


Merk at avskrivninger immaterielle verdier skal føres i post I.

Statens legemiddelverk godkjenner avskrivninger for et helt år uansett når i året anleggsmidlet er anskaffet.  Merk konti Immaterielle verdier kto 102-109, samt avskrivninger på nevnte konti, konto 605.  Det må føres egne avskrivninger overfor ligningsmyndighetene.

Post B.4 Lokalkostnader

Her føres summen av kostnader til leie og vedlikehold, samt drift av lokaler. I tillegg skal kostnader til renholdsartikler føres her.

Post B.5 Andre driftskostnader

Her føres andre driftskostnader som ikke er spesifisert i postene over. Denne posten inneholder også reelt tap på kundefordringer.

Kun dokumenterbare overheadkostnader tilknyttet apotekdrift (drift) kan allokeres fra kjede/hovedkontor og skal i slike tilfelle allokeres forholdsmessig etter størrelsen på omsetningen på apoteket/filialen. Direkte henførbare kostnader (drift) fra kjede/hovedkontor skal allokeres i henhold til kontoplan.

Post C  Sum driftsresultat

Her fremkommer driftsresultat før finans og ekstraordinære poster.

Post D  Sum netto finanskostnader

Sum netto finanskostnader omfatter både inntekter og kostnader. Vær derfor ved summering oppmerksom på at posten ender opp med riktig fortegn.

Post D.1 Finansinntekter 

Posten legges inn med pluss (+) fortegn.

Post D.2 Finanskostnader

Posten legges inn med minus (-) fortegn.

Kun dokumenterbare overheadkostnader tilknyttet apotekdrift (finans) kan allokeres fra kjede/hovedkontor og skal i slike tilfelle allokeres forholdsmessig etter størrelsen på omsetningen på apoteket/filialen. Direkte henførbare kostnader (finans) fra kjede/hovedkontor skal allokeres i henhold til kontoplan.

Post E  Sum netto ekstraordinære inntekter/kostnader

Her føres netto resultatet av ekstraordinære poster, samt gevinster og tap.

Er posten en inntekt er fortegnet pluss (+). Er posten en kostnad er fortegnet (-).
Post F  Sum resultat før driftsstøtte

Her fremkommer apotekets resultat før evt. driftsstøtte og avskrivning av immaterielle verdier. Posten består av delsummer som kan være positive eller negative beløp. 

Post G  Sum beregnet driftsstøtte

Føres det tall i dette feltet, må skjema ”Regnskapsblankett ved søknad om driftsstøtte for apotek” fylles ut i tillegg. Se skjema og veileder på www.legemiddelverket.no under apotek og grossist/apotekøkonomi/driftsstøtte

.
Post H

Apotekets resultat før avskrivninger av immaterielle verdier

Post I

Avskrivninger av immaterielle verdier (goodwill etc.), konto 605
Avskrivninger av immaterielle eiendeler (goodwill etc.) skal føres under post I. i regnskapsblanketten. 
5.  BALANSEKONTO

Balansekonto innrapporteres kun ved søknad om driftsstøtte for apotek (i eget drifts-støtteskjema). 

6.  AVSKRIVNINGSTABLÅ

Avskrivningstablå føres opp kun ved søknad om driftsstøtte for apotek (i eget drifts-støtteskjema).

7.  UNDERSKRIFT

Apotekkonsesjonær og revisor skal bekrefte ved sin underskrift at de oppførte data i omsetningsoppgaven og regnskapsutdraget er korrekte i forhold til de særkrav Statens legemiddelverk stiller og for øvrig er sammenfallende med regnskapet som blir presentert for likningsmyndighetene. Regnskapet skal også være ført etter den fastsatte kontoplan for apotek og følge god regnskapsskikk, jfr. for øvrig § 29 i apotekforskriften (se ovenfor). 

